[pic] | ЕВРОПЕЙСКА КОМИСИЯ |

Брюксел, 7.7.2010

COM(2010)374 окончателен

2010/0200 (NLE)

Предложение за

РЕГЛАМЕНТ (ЕС) № …/… НА СЪВЕТА

от […] година

за определяне на възможностите за риболов на хамсия в Бискайския залив за риболовен сезон 2010—2011 г. и за изменение на Регламент (ЕС) № 53/2010

ОБЯСНИТЕЛЕН МЕМОРАНДУМ

С Регламент (ЕС) № 53/2010 на Съвета[1] се определя ОДУ от 7000 тона за запаса от хамсия в Бискайския залив за 2010 г. и Комисията се оправомощава да промени този ОДУ в контекста на научната информация, събрана през първата половина на 2010 г.

Предвид целите на общата политика в областта на рибарството, определени в Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството, възможностите за риболов следва да се определят въз основа на наличните научни препоръки и като се вземат под внимание биологичните и социално-икономическите аспекти, като в същото време се гарантира еднакво третиране на различните риболовни сектори.

За запаса от хамсия в Бискайския залив препоръката на Научно-техническия и икономически комитет по рибарство (НТИКР) от [..] юли 2010 г. се основава на риболовния сезон от 1 юли 2010 г. до 30 юни 2011 г.

С оглед на тази препоръка и за целите на подходящото управление на запаса и опростяването е уместно да се определи нов ОДУ и квоти за този запас, съобразени с гореспоменатия период на управление. Предвид на това че Комисията е оправомощена да адаптира ограниченията върху улова за този запас в съответствие с научната препоръка само за 2010 г., е следователно целесъобразно Съветът да определи този нов ОДУ чрез отделен регламент и да измени съответно Регламент (ЕС) № 53/2010.

В препоръката на НТИКР биомасата на запаса се оценява приблизително на 51 350 тона. Предвид предложението на Комисията от 29 юли 2009 г. за Регламент за създаване на дългосрочен план за запаса от хамсия в Бискайския залив и за риболова, насочен към този запас[2], и като се вземе под внимание, че оценката на въздействието в основата на предложението представлява последната оценка на въздействието на решенията относно възможностите за риболов на този запас, е подходящо ОДУ за този запас да бъде определен в съответствие с правилото за улова, установено в предложението. Следователно ОДУ за риболовния сезон от 1 юли 2010 г. до 30 юни 2011 г. следва да бъде определен на 15 600 тона.

В съответствие с член 2 от Регламент (EО) № 847/96 на Съвета от 6 май 1996 г. относно определяне на допълнителните условия за годишното управление на допустимите количества улов и на квотите[3] е необходимо да се установи до каква степен запасът от хамсия в Бискайския залив е предмет на различните мерки, определени в него.

Съветът се приканва да приеме предложението възможно най-бързо с цел да се позволи на рибарите да планират своите дейности за новия риболовен сезон.

2010/0200 (NLE)

Предложение за

РЕГЛАМЕНТ НА СЪВЕТА (ЕС) № …/…

от […] г.

за определяне на възможностите за риболов на хамсия в Бискайския залив за риболовен сезон 2010—2011 г. и за изменение на Регламент (ЕС) № 53/2010

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 43, параграф 3 от него,

като взе предвид предложението на Европейската комисия,

като има предвид, че:

(1) Задължение на Съвета е да определи общия допустим улов (ОДУ) по вид риболовна дейност или група риболовни дейности. Възможностите за риболов следва да бъдат разпределени между държавите-членки по такъв начин, че да се осигури относителна стабилност за риболовните дейности на всяка държава-членка за всички запаси или видове риболов и като се вземат надлежно предвид целите на общата политика в областта на рибарството, установени в Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството[4].

(2) С Регламент (ЕС) № 53/2010 на Съвета[5] се определят възможностите за риболов на определени рибни запаси за 2010 г., включително за запаса от хамсия в Бискайския залив (зона VIII на ICES).

(3) Новият ОДУ следва да бъде определен въз основа на наличните научни препоръки, като се вземат под внимание биологичните и социално-икономическите аспекти и като в същото време се гарантира еднакво третиране на различните риболовни сектори. За запаса от хамсия в Бискайския залив препоръката на Научно-техническия и икономически комитет по рибарство (НТИКР) от [..] юли 2010 г. се основава на риболовния сезон от 1 юли всяка година до 30 юни на следващата година.

(4) За целите на подходящото управление на запаса и опростяването е уместно да се определи нов ОДУ и квоти за държавите-членки за този запас, съобразени с посочения в точка 3 период на управление.

(5) С цел да предостави многогодишен план за този запас, обхващащ риболовния сезон и установяващ правило за улов, което да се приложи при определянето на възможностите за риболов, Комисията представи на 29 юли 2009 г. предложение за Регламент за създаване на дългосрочен план за запаса от хамсия в Бискайския залив и за риболова, насочен към този запас[6]. В препоръката на НТИКР биомасата на запаса се оценява приблизително на 51 350 тона. Като се вземе предвид предложението на Комисията и се вземе под внимание това, че оценката на въздействието в основата на предложението представлява последната оценка на въздействието на решенията относно възможностите за риболов на този запас, е подходящо ОДУ за този запас да бъде определен в съответствие с правилото за улова, установено в предложението. Следователно ОДУ за риболовния сезон от 1 юли 2010 г. до 30 юни 2011 г. следва да бъде определен на 15 600 тона.

(6) С оглед на специфичния обхват и време на прилагане е уместно възможностите за риболов да бъдат определени чрез отделен регламент и да се измени съответно Регламент (ЕС) № 53/2010. Риболовът в тази зона следва обаче да продължи да се подчинява на общите разпоредби на горепосочения регламент относно условията за използване на квотата.

(7) В съответствие с член 2 от Регламент (EО) № 847/96 на Съвета от 6 май 1996 г. относно определяне на допълнителните условия за годишното управление на допустимите количества улов и на квотите[7], е необходимо да се установи до каква степен запасът от хамсия в Бискайския залив е предмет на различните мерки, определени в него.

(8) С оглед на началото на този риболовен сезон и за целите на годишното докладване на улова настоящият регламент следва да влезе в сила незабавно и да се прилага от 1 юли 2010 г. Със същата цел изменението на възможностите за риболов, установени с Регламент (ЕС) № 53/2010, следва да се прилага от 1 януари 2010 г.,

ПРИЕ НАСТОЯЩИЯ РЕГЛАМЕНТ:

Член 1

Възможности за риболов на хамсия в Бискайския залив

1. Общият допустим улов (ОДУ) и неговото разпределяне между държавите-членки за периода между 1 юли 2010 г. и 30 юни 2011 г. за запаса от хамсия в зона VIII на ICES, както е определена в Регламент (ЕО) № 218/2009, е както следва (изразен в тонове живо тегло):

Вид: | Хамсия Engraulis encrasicolus | Зона на ICES: | VIII (ANE/08.) |

Испания | 14 040 | Аналитичен ОДУ |

Франция | 1 560 |

ЕС | 15 600 |

ОДУ | 15 600 |

2. Разпределянето на възможностите за риболов, определени в параграф 1, и тяхното използване се подчиняват на условията, установени в членове 7, 10 и 13 от Регламент (ЕС) № 53/2010.

3. Запасът, посочен в параграф 1, се счита за подлежащ на аналитичен ОДУ за целите на Регламент (ЕО) № 847/96. Член 3, параграфи 2 и 3 и член 4 от същия регламент се прилагат.

Член 2

Изменение на Регламент (ЕС) № 53/2010

В приложение IA към Регламент (ЕС) № 53/2010 вписването, отнасящо се за хамсия в зона VIII, се заменя със следното:

„Вид: | Хамсия Engraulis encrasicolus | Зона: | VIII (ANE/08.) |

Испания | 6 300 | Аналитичен ОДУ |

Франция | 700 |

ЕС | 7 000 |

ОДУ | 7 000 | (1)" |

(1) ОДУ, приложим от 1 януари до 30 юни 2010 г.“ |

Член 3

Влизане в сила

Настоящият регламент влиза в сила в деня след публикуването му в Официален вестник на Европейския съюз .

Той се прилага от 1 юли 2010 г., с изключение на член 2, който се прилага от 1 януари 2010 г.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] г.

За Съвета

Председател

[1] ОВ L 21, 26.1.2010 г., стр. 1.

[2] COM(2009) 399 окончателен.

[3] ОВ L 115, 9.5.1996 г., стр 3.

[4] ОВ L 358, 31.12.2002 г., стр. 59.

[5] ОВ L 21, 26.1.2010 г., стр. 1.

[6] COM(2009) 399 окончателен.

[7] ОВ L 115, 9.5.1996 г., стр. 3.